কটকে বিরাট কোহলি ওয়ানডে ম্যাচের সিরিজ জিতে নিলেন ২-০। সেই সঙ্গে তিনি ছুঁয়ে ফেললেন ভারতের দুই দিকপাল অধিনায়ককে। ইংল্যান্ডের বিরুদ্ধে ওযানডে ম্যাচ শুরুর আগেই মহেন্দ্র সিংহ ধোনি জানিয়ে দিয়েছিলেন, তিনি ওয়ানডে ও টি টোয়েন্টি দলকে আর নেতৃত্ব দেবেন না। ফলে সীমিত ওভারের ক্রিকেটে বিরাট কোহলির হাতেই ওঠে নেতৃত্বের আর্মব্যান্ড। আর সিরিজ জিতে কোহলি অনন্য এক নজির গড়লেন। সৌরভ গঙ্গোপাধ্যায় ও রাহুল দ্রাবিড়ের সঙ্গে একই আসনে বসে পড়লেন। এই পর্যন্ত পড়ে অনেকেই অবাক হয়ে যেতে পারেন। কী এমন করলেন কোহলি? কটকে তো তাঁর ব্যাট বোবা থেকে গিয়েছে। তাহলে কীসের রেকর্ড গড়লেন কোহলি? 
টেস্টে কোহলির দাপট চলছে। ভারতকে প্রথম বার ওয়ানডে সিরিজে নেতৃত্ব দিতে নেমেই সিরিজ জিতে নেন সাত রাজার ধন এক মাণিক বিরাট কোহলি। অধিনায়ক হিসেবে প্রথম সিরিজেই কেল্লাফতে করেছেন এর আগে মাত্র দু’ জন ভারত অধিনায়ক। একজন সৌরভ গঙ্গোপাধ্যায়। দ্বিতীয় জন রাহুল দ্রাবিড়। সৌরভ অধিনায়ক হিসেবে ওয়ানডে সিরিজ জিতেছিলেন দক্ষিণ আফ্রিকার বিরুদ্ধে। সেটাই ছিল নেতা হিসেবে তাঁর প্রথম ওয়ানডে সিরিজ।আবার শ্রীলঙ্কাকে হারিয়ে নেতৃত্বের দৌড় শুরু করেছিলেন দ্রাবিড়। এ বার সৌরভ ও দ্রাবিড়কে একইসঙ্গে ধরে ফেললেন বিরাট কোহলি। প্রথম বার ওয়ানডে ক্রিকেটে দলকে নেতৃত্ব দিতে নেমে ইংল্যান্ডকে পর্যুদস্ত করলেন বিরাট। সেই সঙ্গে রেকর্ড। দুদ্দাড়িয়েই শুরুটা করলেন বিরাট কোহলি।